b'\n_START_ARTICLE_\nHoffmannin tipat\n_START_PARAGRAPH_\nHoffmannin tipat (tai Hokmannin tipat) olivat 1800-luvulla ja 1900-luvun alkupuolella k\xc3\xa4yt\xc3\xb6ss\xc3\xa4 ollut yleisl\xc3\xa4\xc3\xa4ke, joka oli valmistettu sekoittamalla yksi osa eetteri\xc3\xa4 ja kolme osaa spriit\xc3\xa4. Seoksen oli alun perin keksinyt saksalainen Friedrich Hoffmann (1660\xe2\x80\x931742). Sit\xc3\xa4 markkinoitiin kauppanimell\xc3\xa4 Anodyne kouristuksiin, korvas\xc3\xa4rkyyn, hammass\xc3\xa4rkyyn, munuaiskiviin, sappikiviin, kuukautiskipuihin ja moneen muuhun vaivaan._NEWLINE_Hoffmannin tippoja myytiin yleisesti alkoholin korvikkeena k\xc3\xa4ytett\xc3\xa4v\xc3\xa4ksi ja tippoja k\xc3\xa4ytettiin t\xc3\xa4ll\xc3\xb6in sokeripalaan imeytettyn\xc3\xa4. Tippojen v\xc3\xa4\xc3\xa4rink\xc3\xa4ytt\xc3\xb6 p\xc3\xa4\xc3\xa4ttyi Etel\xc3\xa4-Suomessa suurelta osin sen j\xc3\xa4lkeen, kun kieltolaki kumottiin ja laillista alkoholia oli saatavana. Samaan aikaan apteekit alkoivat kontrolloida tehokkaasti tippojen myynti\xc3\xa4. Lapissa tippojen k\xc3\xa4ytt\xc3\xb6 jatkui viel\xc3\xa4 1950-luvulle saakka, kunnes Alkon myym\xc3\xa4l\xc3\xa4verkko laajeni siell\xc3\xa4 ja laillisen alkoholin saanti helpottui.'